Tien dood, talle beseer in gru-botsingTien mense is dood en talle beseer toe ’n taxi en ’n motor bots (Foto: Verskaf) Tien mense is dood en talle beseer toe ’n taxi en ’n motor Woensdagoggend op die R553 Golden Highway in Eldorado Park in Johannesburg gebots het. Volgens Russel Meiring, woordvoerder van ER24, is paramedici omstreeks 06:40 ontbied. Met hul aankoms op die toneel het hulle die twee erg beskadigde voertuie in die middel van die pad aangetref. Talle van die insittendes het in die pad gelê. “Tien mense, onder wie drie kinders onder tien jaar, is op die toneel dood verklaar. Paramedici kon niks vir hulle doen nie,” het Meiring gesê. Steve Mabona, woordvoerder van die Gautengse departement van onderwys, het bevestig dat die drie kinders leerders van Robertsham Primary School in Johannesburg was. Nog ’n leerder van die skool is beseer en dadelik hospitaal toe geneem. Talle ander mense het van geringe tot kritieke beserings tydens die ongeluk opgedoen. Hulle is op die toneel behandel waar hulle na nabygeleë hospitale geneem is vir verdere mediese sorg. Die oorsaak van die ongeluk word nog ondersoek. Dié ongeluk volg ná nog ’n gru-botsing kort voor middernag tussen ’n minibustaxi en ’n vragmotor op die N4 naby Hectorspruit, in die rigting van die Mosambiekse grens. Maroela Media het vroeër berig sewe mense het tydens dié ongeluk omgekom en nog agt is beseer. Die taxibestuurder het vermoedelik beheer oor die voertuig verloor en teen die kant van die vragmotor gebots.